SET ปิดลบ 6 จุด รับแรงขายหุ้นแบงก์–นลท.จับตาความชัดเจน “เทเลนอร์-ซีพี” ควบรวม DTAC-TRUE
SET ปิดลบ 6 จุด รับแรงขายหุ้นแบงก์ – นลท.จับตาความชัดเจน “เทเลนอร์” ควบรวม DTAC-TRUE ส่วนสัปดาห์หน้า ประเมินว่าตลาดฯคงจะแกว่งตัวในกรอบ 1,635-1,660 จุด
SET ปิดลบ 6 จุด รับแรงขายหุ้นแบงก์ – นลท.จับตาความชัดเจน “เทเลนอร์” ควบรวม DTAC-TRUE ส่วนสัปดาห์หน้า ประเมินว่าตลาดฯคงจะแกว่งตัวในกรอบ 1,635-1,660 จุด
19 พ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้แกว่งแคบไม่ผ่านแนว 1,650 จุดขึ้นไปได้ แต่ภาพตลาดโดยรวมยังไม่เสีย โดยหุ้นขนาดใหญ่เล่นเก็งกำไรไปมากแล้ว และเมื่อไม่มีปัจจัยบวกใหม่เข้ามาจึงขายทำกำไรออกมาบ้าง โดยเฉพาะหุ้นในกลุ่มแบงก์วันนี้กดดันตลาดฯ หลังจากมีข่าวธนาคารแห่งประเทศไทย (ธปท.) จับตาบริการการขายประกัน
ส่วนกลุ่มสื่อสารวันนี้ผันผวนจากประเด็นการควบรวม DTAC และ TRUE ที่ยังไม่มีรายละเอียดออกมาชัดเจน โดยหากเกิดขึ้นจริงจะส่งผลดีต่อทั้งสองบริษัท แต่ก็ขึ้นอยู่กับรูปแบบการจับมือกันด้วย ถ้าเป็นการเทคโอเวอร์ก็จะเป็นบวกจากการเข้าเกณฑ์ทำเทนเดอร์ฯ และผู้ถือหุ้นรายย่อยจะได้รับประโยชน์ แต่หากเป็นการแลกหุ้นแม้ใช้ราคาสูงแต่นักลงทุนรายย่อยจะไม่มีเอี่ยวด้วย ซึ่งก็จะทำให้ช่วงสั้นเกิด Sell on fact ได้
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ขณะที่ตลาดยุโรปเทรดบ่ายนี้บวกเป็นส่วนใหญ่ ซึ่งตลาดฯเคลื่อนไหวอย่างไร้ทิศทาง หลังจากขาดปัจจัยบวกชี้นำ และยังต้องติดตามว่าใครจะมาเป็นประธานธนาคารกลางสหรัฐฯ (เฟด) คนใหม่
ส่วนแนวโน้มการลงทุนในสัปดาห์หน้า ประเมินว่าตลาดฯคงจะแกว่งตัวในกรอบ 1,635-1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
SCB มูลค่าการซื้อขาย 9,885.20 ล้านบาท ปิดที่ 128.00 บาท ลดลง 6.00 บาท
TRUE มูลค่าการซื้อขาย 5,065.53 ล้านบาท ปิดที่ 4.32 บาท ลดลง 0.06 บาท
EA มูลค่าการซื้อขาย 4,893.34 ล้านบาท ปิดที่ 78.25 บาท เพิ่มขึ้น 6.00 บาท
KBANK มูลค่าการซื้อขาย 4,786.80 ล้านบาท ปิดที่ 146.50 บาท ลดลง 2.50 บาท
BBL มูลค่าการซื้อขาย 2,389.79 ล้านบาท ปิดที่ 125.50 บาท ลดลง 2.50 บาท